[{"text_idx": "#000004", "text": "E-seiclo: cyfleoedd i alluogi cynhwysiant mewn teithio gweithredol"}, {"text_idx": "#000006", "text": "Gyda\u2019r gallu i gynnig lefelau cymedrol o ddwysedd ymarfer corff ac ymestyn symudedd pobl, yr amser a dreuliant yn ymarfer, eu hannibyniaeth, a chyfleoedd i fod allan mewn amgylcheddau naturiol a chymdeithasol, mae e-feiciau ac e-dreisiclau yn cynnig buddion niferus."}, {"text_idx": "#000007", "text": "Mae gan e-seiclo hefyd y potensial i alluogi mynediad at deithio drwy oresgyn rhai o\u2019r rhwystrau y mae pobl yn eu profi\u2019n gysylltiedig a\u0302\u2019u ffitrwydd, iechyd, gallu a/neu hyder. Mae e-feiciau\u2019n cynnig cyfle i reoli lefel cymorth y pw\u0302er ac felly ddwysedd yr ymarfer, sy\u2019n helpu pobl a\u0302 chyflyrau iechyd ac anableddau i seiclo ac felly brofi buddion iechyd hynny. Mae batris yn helpu pobl i ymdopi a\u0302 goleddau serth yn hyderus gan agor llwybrau a fyddai fel arall yn amhosibl iddynt eu seiclo, neu wella difyrrwch a mwynhad seiclo. Maent yn cynnig y posibilrwydd o deithiau teuluol ac wedi hybu\u2019r farchnad beiciau e-gargo."}, {"text_idx": "#000008", "text": "Fodd bynnag ceir nifer o rwystrau i\u2019w goresgyn i wella posibiliadau e-seiclo."}, {"text_idx": "#000009", "text": "Mae angen cynllunio ac addasu seilwaith seiclo ar gyfer y defnydd cynyddol o e-feiciau drwy ystyried amrywiaeth o dechnolegau a defnyddwyr a\u0302\u2019r nod o wella diogelwch a\u2019r profiad drws i ddrws. Bydd angen darparu storio, parcio a gwefru cysgodol dros nos i gyd-fynd ag anghenion amrywiol sefyllfaoedd preswyl a mathau gwahanol o feiciau. Gallai cymorthdaliadau, grantiau, benthyciadau di-log a chynlluniau llogi hygyrch helpu i wella fforddiadwyedd a hygyrchedd e-feiciau, beiciau e-gargo, treisiclau a beiciau wedi\u2019u haddasu. Byddai trefniadau cymdeithasol cefnogol sy\u2019n addysgol ac yn ysgogol yn arbennig o ddefnyddiol i gyflwyno grwpiau o bobl ymyledig a phobl sy\u2019n newydd i e-seiclo. Darperir y gwasanaethau hyn yn bennaf gan elusennau ac mae angen mwy o gymorth ariannol i\u2019w datblygu\u2019n fwy eang. Gyda newidiadau yn y technolegau mae pobl yn eu defnyddio i seiclo, gan gynnwys cymorth batri, cynlluniau wedi\u2019u haddasu a chynlluniau sy\u2019n cludo llwythau, a gyda phrinder cyflenwadau a chodiadau eraill o ran costau byw a chwyddiant, mae angen i awdurdodau lleol, asiantaethau gorfodi a rhanddeiliaid eraill ehangu adnoddau i fynd i\u2019r afael a\u0302 dwyn beiciau a gwella diogelwch mannau cyhoeddus."}]